**Fogalmi magyarázó és kitöltési útmutató a nemfémes ásványi nyersanyagok esetében kitöltendő adatlapokhoz**

*Ásványvagyon:*az ásványi nyersanyagoknak azon része, amelynek mennyiségét és minőségét földtani, valamint bányaműszaki és -gazdasági szempontok alapján becsléssel vagy számítással határozzák meg (Bt. 49. § 2.).

*Földtani ásványvagyon:* az ásványi nyersanyag kutatási adatokkal igazolt teljes mennyisége, amelyet az adott ásványi nyersanyagra jellemző paraméterekkel (számbavételi kondíciókkal) – műszaki és gazdasági korlátok alkalmazása nélkül – határoznak meg (Bt. 49. § 30.).

*Lelőhely:*az ásványi nyersanyagok természetes előfordulásának helye (pl. réteg, telep, lerakódás) (Bt. 49. § 19.).A föld felszínének és mélyének azon része, amelynek ásványi nyersanyag kutatásáról a Bányafelügyelet zárójelentést, földtani készletszámítást fogadott el.

*Bányatelek:*a föld felszínének és mélyének ásványi nyersanyag feltárására és kitermelésére elhatárolt része (Bt. 26. § (1) alapján). A bányatelket a Bányafelügyelet határozattal állapítja meg.

*Pillér:* az ásványvagyon különböző indokok vagy előírások alapján kijelölt, térben körülhatárolható része (határpillér, védőpillér), melyben kitermelés nem végezhető.

*Pillérben lekötött ásványvagyon:* az ásványvagyon azon része, amely a bányatelek fektetési dokumentációban és a jóváhagyott műszaki üzemi tervben biztonsági, illetve más okból (pl. természetvédelmi) pillérben le van kötve.

*Kitermelhető ásványvagyon:* a bányatelek-térben a földtani ásványvagyonnak a pillérekben (határpillér, védőpillér) lekötött vagyonnal csökkentett, a fennálló tudományos-technikai fejlettségi szinten kitermelhető része (Bt. 49. § 31.).

**Az ásványvagyon ismeretessége** a 20/2022 SZTFH rendelet 1. melléklete alapján

*A+B kategóriájú vagyon (Megkutatott I., UNFC G1):* magas ismeretességű, illetve megbízhatóságú ásványvagyon.

*C1 kategóriájú vagyon (1-3 komplexitás) (Megkutatott II., UNFC G1):* közepes ismeretességű, illetve megbízhatóságú ásványvagyon. 4-es komplexitás esetén átsorol a Felderített kategóriába.

*C2 kategóriájú vagyon (Felderített: UNFC G2):* alacsony ismeretességű, illetve megbízhatóságú ásványvagyon.

**Az adatlap azonosító adatai**

*Bányatelek neve:* A bányatelek megállapítási határozatban foglaltakkal összhangban – azon bányatelek megnevezése, amelyről a jelen adatlapon adatokat szolgáltatnak.

*A lelőhely közigazgatási helye:* A bányatelek – ennek hiányában a lelőhely – közigazgatási hovatartozása. Amennyiben ez több települést érint, minden érintett települést fel kell tüntetni oly módon, hogy a felsorolás a legnagyobb területrészt érintő településsel kezdődjön.

*A lelőhely egyéb megnevezése:* Amennyiben a nyersanyag lelőhely más néven is szerepel, mint a bányatelek elnevezés, vagy a lelőhely bányatelekkel nem fedett, a további,

beazonosításra alkalmas megnevezéseket, vagy az érintett helyrajzi számokat itt kell szerepeltetni.

*Bányavállalkozó neve, címe:* A bányatelek, illetve lelőhely jogosítottjának cégszerűen bejegyzett neve és címe. *Lelőhely SZTFH ásványvagyon-nyilvántartási kódja:* A Szabályozott Tevékenységek Felügyeleti Hatósága ásványvagyon-nyilvántartásában szereplő, a lelőhelyet azonosító kód.

*A bányavállalkozó a tárgyév egészében jogosított volt*: Ha a bányavállalkozó a tárgyév egészében a vonatkozó nyersanyag jogosítottja volt, akkor a kérdésre igen a válasz, további megjegyzés nélkül. Ha a tárgyévben az adott nyersanyagra más jogosított is volt, akkor a kérdésre „nem” a válasz és a következő sorban fel kell tüntetni az egyéb jogosított vagy jogosítottak nevét a tárgyévben.

**A nyersanyag kódja és megnevezése**

*Nyersanyag kódja*: Az 54/2008. (III. 20.) Korm. rendeletben (az ásványi nyersanyagok és a geotermikus energia fajlagos értékének, valamint az értékszámítás módjának meghatározásáról) szereplő nyersanyag kód.

*A nyersanyag sűrűsége*: A nyersanyag t/m3-ben mért és labor- vagy egyéb (pl. technológiai) vizsgálatokkal igazolt és dokumentált tömör térfogatsúlya.

*A bánya státusza (működő:1, szünetelő:2, bezárt:3):* Érvényes határozat, illetve jóváhagyott Műszaki Üzemi Terv alapján a státuszra vonatkozó számjelzés.

*Kutatási joggal rendelkezik, de bányatelekkel nem fedett. A megkutatott és a nyilvántartásban szereplő nyersanyag teljes egészében bányatelekkel fedett:* Ezen a helyen meg kell jelölni, hogy az adatlapon szereplő előforduláson

- a bányászati jog, kutatási jog, de bányatelek megállapítása még nem történt meg, illetve

- a nyilvántartásban szereplő ásványvagyon teljes horizontális és vertikális kiterjedésében bányatelek védelem alatt áll-e vagy nem.

*Bányászati célból a tárgyévben igénybe vett terület:* Ezekben a rovatokban fel kell tüntetni a tárgyévben igénybe vett terület nagyságát (m2) az alábbi megbontásban:

- termelés-feltárás céljából igénybe vett terület;

- meddőhányó-létesítés céljából igénybe vett terület;

- egyéb célból (létesítmény pl. üzemi épület, út stb. elhelyezése) igénybe vett terület.

A terület kimutatást az éves terület-igénybevételi tervvel és a Műszaki Üzemi Tervvel összhangban kell szerepeltetni.

*Tárgyévben tájrendezett terület:* A tárgyév folyamán tájrendezett terület nagysága.

**A kitermelt, illetve nyilvántartott teljes anyag mennyisége**

*Az adott évben a bányafaltól elválasztott nyersanyag mennyisége a bányajáradék bevallással egyezően*: Itt szerepelnek negyedéves bontásban az ásványi nyersanyagok és geotermikus energia fajlagos értékének, valamint az értékszámításának módjának meghatározásáról szóló 54/2008. (III. 20.) Korm. rendelet előírásainak megfelelő bányajáradék bevallásának ásványvagyon mennyiségi adatai.

*A tárgyévi kitermeléssel érintett térrészben lévő nyilvántartott nyersanyag:* Ebben a rovatban azon földtani minősítésű nyersanyag (m3) mennyiségét (nyersanyaggá minősített anyag) kell feltüntetni, amely a tárgy évben (geodéziai mérésekkel igazoltan) a termelési tevékenységgel érintett térrészben (a kutatási és készletszámítási zárójelentésben szereplő alapadatokkal összhangban) a bányaüzem ásványvagyon-nyilvántartásában szerepel.

*A tárgyévben kitermelt (fedő és köztes) meddő mennyisége:* Ebbe a rovatba azon meddő anyag (m3) mennyiséget (nyersanyaggá nem minősített anyag) kell beírni, amelyet a tárgy évben a termelési tevékenységhez kapcsolódóan kitermelt.

*A tárgyévben kitermelt, geodéziailag felmért anyag (nyersanyag és meddő) mennyisége:* Ezekbe a rovatokba azon anyag (m3) mennyiségét kell beírni, amely az előző év december 31-i állapot és tárgy év december 31-i állapotnak megfelelő bányatérképről kiszámított térfogat különbséget jelenti. Ez a különbség gyakorlatilag a két térképi állapot között (tárgyév) kitermelt teljes anyag mennyiséget jelenti, független a kitermelés céljától és az anyag minőségétől, illetve minősítésétől.

**A nyilvántartott nyersanyag változása**

*Termelés (Kitermelés):*az ásványi nyersanyag természetes előfordulási helyéről történő lefejtése, elválasztása, felszínre hozatala. E törvény alkalmazásában kitermelésnek minősül az elhagyott meddőhányókból történő ásványi nyersanyag kitermelése és a szén föld alatti elgázosítása is (ld. Bt. 49. § 15.).

*Veszteség:*a vagyon azon része, amely a nyersanyag teleptani helyzete, valamint a kiaknázásához alkalmazott műszaki – technikai korlátok miatt a felhasználás szempontjából véglegesen elveszett.

*Átminősítés:*azon nyersanyag mennyiség, amely esetében a tárgyév feltárási tevékenysége és a végzett vizsgálatok során bebizonyosodott, hogy nem a valós minősítési kategóriában van nyilvántartva.

*Átszámítás:*azon nyersanyag mennyiség, amely esetében számítási, számszaki vagy egyéb hiba, téves adatszolgáltatás történt a jelen vagy előző ásványvagyon készletszámításnál, illetve ásványvagyon-bevallásnál.

*Kutatás:*olyan földtani (geológiai, geofizikai, geokémiai) és mérnöki módszerekkel végzett bányászati tevékenység, amelynek célja:

*a)*az ásványi nyersanyagok lelőhelyének felfedezése,

*b)*a felfedezett ásványi nyersanyag lelőhely lehatárolása és mennyiségi, minőségi megismerése, továbbá

*c)*a geotermikus energia földkéregbeli viszonyainak megismerése, valamint

*d)* a földtani szerkezetek megismerése szénhidrogén felszín alatti tárolására való alkalmasság szempontjából (ld. Bt. 49. § 17.).

*Kutatásból adódó változás:* azon nyersanyag mennyiség, amely bányabeli vagy önálló nyersanyag kutatási tevékenység során az adott bányaüzem ásványvagyon készletnövekedését vagy -csökkenését eredményezte.

*Összefüggés: Ásványvagyon tárgyév január 01-jei állapot (m3) – Termelés (m3) – Veszteség (m3) ± Átminősítés (m3) ± Átszámítás (m3) ± Kutatásból adódó változás (m3) = Ásványvagyon tárgyévet követő év január 01-jei állapot (m3)*

*Megjegyzés:* Itt kell megtenni a hatósági engedélyekre való hivatkozást, valamint jelezni minden olyan információt, amely az adatszolgáltatás kapcsán fontos lehet.

A veszteség c. rovatban törölt ásványvagyon mennyiség nem lehet nagyobb, mint a hatósági engedélyben szereplő mennyiség.

Az átminősítési rovaton a minősített és nyilvántartott vagyon változásait, valamint a meddő-nyersanyag változásokat lehet eszközölni.

Az átszámítási rovaton történő változásokat minden esetben indokolni szükséges.

A kutatási rovaton végrehajtott ásványvagyon változásnak hatósági engedélyen kell alapulnia. A nyersanyagkutatást minden esetben dokumentálni szükséges.

A termelési rovaton jelzett változásnak összhangban kell lennie az éves bányajáradék bevallással, valamint a jelen adatlap 1/a. táblázatban közölt adatokkal.

**Meddő nyilvántartás alapfogalmak**

*Meddőanyag*: azon anyag, amely a kutatási zárójelentésben a hatósági engedély alapján nem lett nyersanyaggá minősítve. A tájrendezésre, illetve tömedékelésre fel nem használt, a bányaüzemben maradt meddő anyagok – a vonatkozó jogszabályokban meghatározott esetekben – bányászati hulladékká minősülnek. A meddőanyag jogszabályi meghatá­rozása a Bt. 49. § 32. pontjában található.

*Bányászati hulladék:* az az ásványi nyersanyag –kutatás, –kitermelés, –előkészítés során keletkezett fúróiszap, meddő, vagy maradékanyag*,* amelyet azonnal vagy a bányászati hulladékok kezeléséről szóló 13/2022. (I. 28.) SZTFH rendeletben meghatározott időn túl bányászati hulladékkezelő létesítményben helyeztek el. Hulladéknak minősül az egyébként ártalmatlan meddő, ha azt nem tömedékelik vissza, vagy nem értékesítik belátható időn belül. A bányászati hulladék jogszabályi meghatározása a Bt. 49. § 43. pontjában található. A bányászati hulladék lehet inert- veszélyes- illetve nem inert és nem veszélyes.

*Inert meddő/hulladék*: Az inert bányászati hulladék ismérvei a következők:

- a bányafelügyelet inert bányászati hulladékok listájában szerepel, vagy

- nem oldódó, nem széteső, nem öngyulladó, nem éghető; és

- szulfidkén tartalma ≤0,1%, vagy ≤1,0% ha a semlegesítési potenciálja ≥3; és

- nem tartalmaz veszélyes anyagokat vagy a környezetre és egészségre ártalmas elemeket (különösen As, Cd, Co, Cr, Cu, Hg, Mo, Ni, Pb, Zn) a 6/2009.(IV.14.) KvVM-EüM-FVM rendelet 1. és 2. melléklet „B” szennyezettségi határértékét illetően.

*Veszélyes hulladék:* A veszélyes bányászati hulladékok minősítésére az általános hulladékokra vonatkozó módszer használandó, azaz a Hulladékgazdálkodásról szóló 2012. évi CLXXXV. tv. és a 72/2013. (VIII. 27.) VM rendelet rendelkezései.

*Nem inert, nem veszélyes meddő/hulladék:* Tekintettel arra, hogy minősítési módszer csak az inert és a veszélyes hulladékokra ismert, azaz, ha a hulladék egyikbe sem sorolható, akkor a hulladék a nem inert nem veszélyes kategóriába tartozik.

*Bányajáradék köteles anyag:* a Bt. 20. §, a bányászatról szóló 1993. évi XLVIII. törvény végrehajtásáról szóló 203/1998. (XII. 19.) Korm. rendelet 4. § és az ásványi nyersanyagok és geotermikus energia fajlagos értékének, valamint az értékszámításának módjának meghatározásáról szóló 54/2008. (II.20.) Korm. rendelet 2. § rendelkezéseivel összhangban, azon minősített nyersanyag mennyiség, amelyet a bányavállalkozó kitermelt (in situ helyéről, a bányafaltól elválasztott). Bányajáradék köteles anyag azon nem minősített (meddő) anyag, amelyet a bányavállalkozó a kitermelést követően értékesített, illetve üzletszerűen hasznosított.

**Meddő/hulladék anyag mennyiségének változása**

*Tárgyév 01. 01-én meddőhányóban és/vagy zagytározóban deponált anyag mennyisége:* Ebbe a rovatba az előző évben beküldött adatlap tárgyévet megelőző 12. 31-iállapotú sorában közölt meddőhányóban és/vagy zagytározóban deponált anyagmennyiségét kell beírni (kiindulásként).

*A meddő anyaga az 54/2008. (III.20.) Korm. rendelet szerint*: E rendelet 1. mellékletét képező táblázat „F” oszlopában szereplő négyjegyű kód vagy megnevezés („D” oszlop).

*Letermelt humuszos feltalaj:* Ezekbe a rovatokba azon humuszos feltalaj (m3) mennyiségét kell beírni, összhangban az előző év december 31-i állapot és tárgy év december 31-i állapotnak megfelelő bányatérképről kiszámított térfogat különbséggel. Az adatokat az alábbi részletezés szerint kell megadni:

- Összes tárgyévben letermelt humuszos feltalaj.

-Tárgyévben hatósági engedéllyel értékesített, illetve a bányabeli tájrendezésen kívül felhasznált

humuszos feltalaj.

- Tárgyévben bányabeli tájrendezésre felhasznált humuszos feltalaj.

- Tárgyévben külön meddőhányóra (korábbi években, illetve tárgyévben) deponált humuszos feltalaj.

A talajgazdálkodást, így a bányászati tevékenység során történő talajgazdálkodást is, a termőföld védelméről szóló 2007. évi CXXIX. törvény, valamint a talajvédelmi terv készítésének részletes szabályairól szóló 90/2008. (VII. 18.) FVM rendelet szabályozza.

*Tárgyévben keletkezett meddő, illetve bányászati hulladék mennyisége és kódja*: Ezekben a rovatokban a geodéziai felméréssel összhangban a tárgyévben kitermelt meddő mennyiséget kell szerepeltetni az alábbiak szerint. E rovatokban kell feltüntetni azon hatósági engedéllyel nyersanyagból meddővé átminősített nyersanyagot, amelyet kitermelt és a bánya területén felhasznált, illetve meddőhányóra (zagytározóba) helyezett. Ugyancsak itt kell szerepeltetni a meddőhányóra (zagytározóba) vagy a bánya területén felhasznált technológiai meddőt, köztes meddőt, valamint a túlfejtésből származó meddőt is. Az itt szerepeltetett mennyiségeknek összhangban kell lenniük a bányaművelési térképen kimutatott és az 1/a táblázaton átminősítési, illetve kutatási rovatokon átsorolt mennyiségekkel:

- Visszatömedékelésre, illetve tájrendezésre felhasznált összes meddő mennyiség.

- Inert meddő/hulladék. (Az inert bányászati hulladékot az alapfogalmaknál definiáltuk.)

- Nem inert, nem veszélyes meddő/hulladék. (A nem inert, nem veszélyes bányászati

hulladékot az alapfogalmaknál definiáltuk.)

- Veszélyes hulladék. (A veszélyes bányászati hulladékot az alapfogalmaknál definiáltuk.)

Minden esetben szükséges megadni – a bányajáradék bevallással összhangban – az adott fentebb definiált meddő kategóriánként a hatósági engedéllyel üzletszerűen hasznosított, illetve értékesített, valamint a meddőhányón vagy zagytározóban elhelyezett és ott ártalmatlanított meddő/hulladék anyagot. E kategóriánként szükséges megadni a meddő/hulladék kódját az alábbiak szerint:

- Kód 1: a 72/2013. (VIII. 27.) VM rendelet szerinti európai hulladék katalógus kódja

- Kód 2: a 43/2016. (VI. 28.) FM rendelet a hulladékgazdálkodással kapcsolatos ártalmatlanítási és hasznosítási műveletek felsorolásáról

*A tárgyévben kitermelt (fedő és köztes) meddő mennyisége (humuszos feltalaj nélkül):* Ebbe a rovatba azon meddő anyag (m3) mennyiséget (nyersanyaggá nem minősített anyag) kell beírni, amelyet a tárgy évben a termelési tevékenységhez kapcsolódóan kitermelt, a humuszos feltalaj mennyiségét leszámítva.

*Tárgyévet követő év január 01-én meddőhányóban és/vagy zagytározóban deponált anyag mennyisége:* Ebben a rovatban mérlegszerűen vezesse le a meddőhányókon és zagytározókban deponált meddő zárómennyiséget az induló mennyiség és az évközben bekövetkezett – az előző rovatokon levezetett – változások figyelembevételével. Az itt szerepeltetett mennyiségnek összhangban kell lennie a bányaművelési térképen kimutatott és az 1/a táblázaton rögzített mennyiséggel.

*A 13/2022. (I. 28.) SZTFH rendelet 2. § 7. szerinti hulladékkezelő létesítményt üzemeltet, illetve nem üzemeltet:* Ezen a helyen jelölje, hogy a fenti jogszabály szerinti hulladékkezelőt üzemeltet-e vagy nem. Ha igen, jelölje, hogy az üzemeltetett hulladékkezelő „A” vagy nem „A” kategóriájú.

*Megjegyzés*: E helyen adja meg a fentiekben kért hatósági engedélyekre való hivatkozást, valamint jelezzen minden olyan információt, amelyet az adatszolgáltatás kapcsán fontosnak tart. Amennyiben itt nincs annyi hely, hogy megjegyzéseit leírja, kérjük külön csatolt lapon tegye azt meg. Kérjük, hogy ez esetben a megjegyzés rovatban jelezze ennek tényét.

*Földtani szakértő ellenjegyzése:* A Bt. végrehajtásának egyes szabályairól szóló 20/2022. (I. 31.) SZTFH rendelet 20. §. alapján a bejelentést földtani szakértővel kell ellenjegyeztetni.